คาดไทยออกจากบัญชีดำฟอกเงินในเดือนนี้
FATF ระบุไทยผ่านมาตรฐานกฎระเบียบฟอกเงินและก่อการร้ายแล้ว คาด มิ.ย.นี้จะถูกปลดออกจากประเทศที่มีความเสี่ยง
4 มิ.ย. 2556

FATF ระบุไทยผ่านมาตรฐานกฎระเบียบฟอกเงินและก่อการร้ายแล้ว คาด มิ.ย.นี้จะถูกปลดออกจากประเทศที่มีความเสี่ยง
นายธีรัตถ์ รัตนเสวี โฆษกประจำสำนักนายกรัฐมนตรี แถลงว่า ที่ประชุมคณะรัฐมนตรี รับทราบความคืบหน้ากรณีคณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน หรือ เอฟเอทีเอฟ (FATF) จัดอันดับให้ประเทศไทยอยู่ในกลุ่มที่มีความเสี่ยงด้านการฟอกเงินและสนับสนุนการเงินแก่การก่อการร้าย ทั้งการที่รัฐบาลดำเนินการออกกฎหมายต่างๆ รวมถึงคณะทำงานของ FATF ได้เดินทางมายังประเทศไทยเมื่อวันที่ 7 พ.ค. ที่ผ่านมา
ทั้งนี้ ทาง FATF ระบุว่า ไทยได้กำหนดมาตรฐานทางกฎหมายและระเบียบเพื่อดำเนินการแก้ไขข้อบกพร่องในการป้องกันการปราบปรามการฟอกเงินและต่อต้านการสนับสนุนทางการเงินแก่การก่อการร้ายเป็นที่เรียบร้อยแล้ว คาดว่า ภายในเดือนมิถุนายนนี้ ประเทศไทยน่าจะถูกปลดออกจากประเทศที่มีความเสี่ยงอย่างแน่นอน